Deense spelers as 'helde' gehuldig | Netwerk24
14 Junie 2021 14:48
Spanmaats en noodpersoneel stap Saterdag met 'n groot laken om Christian Eriksen terwyl hy van die veld gedra word. Foto: Reuters
Denemarke se sokkerspelers is "helde" omdat hulle Christian Eriksen omring het en nie toegelaat het dat die toeskouers of kameras hom op die veld sien lê nie.
Só sê Andy Robertson, die Skotse kaptein, oor die voorval Saterdag toe Eriksen in die 42ste minuut van die Euro2020-wedstryd teen Finland 'n hartaanval gekry het.
Hy het op die veld inmekaargesak en is lank op die veld behandel voordat hy na 'n hospitaal geneem is.
In dié tyd het sy spanmaats hom omring en later met 'n groot laken om hom gestap terwyl hy op 'n draagbaar van die veld gehelp is.
"Die manier hoe die Deense spelers dit hanteer het, was ongelooflik, want dit moes hartverskeurend vir hulle gewees het. Hulle het egter die regte ding gedoen," sê Robertson.
"Dit is die foto wat ek en almal sal onthou, want toe een van hul vriende op 'n slegte plek was, het hulle vir hom opgestaan en hom beskerm.
"Maak nie saak wat verder in die toernooi gebeur nie, vir my sal hulle helde wees."
Deense spelers staan verslae op die veld terwyl Christian Eriksen mediese behandeling ontvang. Foto: Reuters
Jakob Hoeyer, woordvoerder van die Deense Sokkervereniging, het Maandag gesê Eriksen se toestand is "stabiel en goed".
"Ons het vandag en gister met hom gepraat. Sy toestand is dieselfde," het Hoeyer gesê.
Die wedstryd is aanvanklik gestaak, maar ná 'n lang oponthoud voortgesit. Finland het met 1-0 gewen.